Ritratt: Miguela Xuereb  75 persuna jinsabu bejn sema u ilma abbord dgħajsa fl-ibħra Maltin jistennew li jiġu salvati. L-NGO Alarm Phone, permezz ta' tweet spjegat li dawn in-nies qegħdin fuq dgħajsa ffullata li ma tantx fadlilha fjuwil. Tenniet ukoll li riesaq il-lejl u li l-kundizzjonijiet tat-temp huma perikolużi. F'appell li għamlet lill-Forzi Armati ta' Malta u lill-Unjoni Ewropea, l-NGO qalet li llum diġà kien hemm żewġ nawfraġji. Enfasizzatli l-ħajjiet għandhom jitpoġġew l-ewwel u għandhom jiġu salvati minnufih. 🆘~75 people in distress South of #Malta ! Put life before borders and rescue them NOW! pic.twitter.com/HRrulLIbyW — Alarm Phone (@alarm_phone) May 10, 2021 Dalgħodu l-NGO Alarm Phone kitbet fuq Twitter li 419-il persuna kienu jinsabu abbord ħames dgħajjes fl-ibħra Maltin. Dak il-ħin kienu qed jistennew li jiġu salvati f'sitwazzjoni li l-NGO ddeskriviet bħala waħda kritika. X'ġara dalgħodu: 419-il persuna jistennew l-għajnuna fl-ibħra Maltin – Alarm Phone B'rabta mal-każ ta' dalgħodu, Alarm Phone akkużat lill-awtoritajiet Maltin li minkejja li ġew infurmati bil-preżenza ta' dawn id-dgħajjes fiż-żona ta' tiftix u salvtaġġ Maltija, l-ebda azzjoni ma ttieħdet. Mistoqsijiet li Newsbook.com.mt bagħat lill-Forzi Armati ta' Malta dwar il-każi ta' dalgħodu għadhom ma ġewx imwieġba. Intant, Newsbook.com.mt tkellem ma' saċerdot Taljan, li huwa wkoll il-Kappillan tal-NGO Mediterranea Saving Humans. Don Mattia Ferrari qal li l-immigranti jinsabu fuq dinghy iswed u fil-baħar qawwi huwa diffiċli biex jintlemah. "Qed nibżgħu li Malta tħallihom jegħrqu jew tordna pushback", żied jgħid Ferrari.